
Barmhjertige Gud, vi takker deg for at dåpens vann ved ditt ord er en nådens kilde, der du tilgir oss vår synd, frelser oss fra dødens makt og gir oss løfte om det evige liv. Send din Ånd så de som døpes reises opp til det nye livet med Jesus Kristus, vår Herre.

 

(Fra Den norske kirkes dåpsliturgi)

Forord

«I dåpen har en kristen nok å lære og øve på for et helt liv.» Denne innsikten fra Luthers Store katekisme har ikke bare gyldighet for livet i dåpen, men også for teologien om dåpen. Jo mer jeg har arbeidet med dette temaet, jo mer går det opp for meg hvor rik – og kompleks – teologien om dåpen er. Det betyr at én enkelt framstilling ikke kan få med seg alt som er å si, og at man like gjerne kunne skrevet en framstilling ut fra andre perspektiver og prioriteringer. I denne framstillingen har jeg valgt å særlig ta utgangspunkt i dåpens karakter av virkekraftig tegn og forholdet mellom dåpen som hendelse og prosess.

Tross alle begrensninger: Å skrive om dåpen er et nødvendig prosjekt – ikke minst i vår tid. Selv om det er sagt mye om dåpen de senere årene, har det ikke kommet noen helhetlig framstilling av dåpsteologien på norsk siden 1978, da Kjell Olav Sannes utga sin bok Dåpen og dens plass i kirkens liv. Utviklingen i den økumeniske samtalen siden den gang er en av flere grunner til at dåpsteologien må skrives på en annen måte i dag. Dåpens posisjon i befolkningen og blant kirkens medlemmer har også endret seg, noe som må få konsekvenser for hvordan man skriver en dåpsteologi.

Boken kunne ikke ha blitt til uten gode innspill fra fagkolleger. Jeg vil særlig takke Kenneth Fløistad Ellefsen, Kristin Graff-Kallevåg, Terje Hegertun, Karl Olav Sandnes og Gunnar Innerdal som har lest utkast til manus og gitt verdifulle tilbakemeldinger. Jeg vil også takke Kirkerådet som har bevilget trosopplæringsmidler til prosjektet, og Verbum forlag som ville gi ut boken, og som har bidratt til å gi den det formatet den nå har.

Oslo, ved sankthanstider 2019

Harald Hegstad


1. Innledning: Dåp i en ny tid

I Sandnes ble kinogjengerne i 2014 møtt med en reklamefilm som inviterte til dåp i Den norske kirke. På T-banen i Oslo kunne vi et par år senere se plakater med et lignende budskap. I 2019 har Den norske kirke utpekt dåp som et særlig satsingsfelt.

Bakgrunnen for denne satsingen er at dåpsstatistikken i Den norske kirke viser en stadig nedgang. I mange hundre år var det å døpe barnet sitt noe av det mest selvfølgelige nybakte foreldre kunne gjøre. Det var noe alle visste og alle gjorde, uten at det var behov for noen bestemt satsing. I dag er situasjonen en annen. Stadig færre barn døpes. Så sent som i 1960 ble 97 prosent av alle fødte i Norge døpt, mens det tilsvarende tallet i 2017 var 54 prosent. En viktig faktor bak denne utviklingen er naturligvis at en stadig synkende andel av befolkningen er medlemmer av Den norske kirke. Dette er både en følge av utmeldinger og av innvandring av mennesker med annet livssyn eller annen religiøs tilhørighet. Fra å ha omfattet nesten alle er det i dag ca. 71 prosent av befolkningen som tilhører Den norske kirke. Men heller ikke blant kirkemedlemmene står dåpen fjellstøtt. I 2017 ble bare 75 prosent av barn av kirkemedlemmene døpt. [1]

Ulike undersøkelser har forsøkt å avdekke årsaker til den manglende oppslutningen om dåp. En grunnleggende faktor er den generelle nedgangen i oppslutningen om kristne trosforestillinger, også blant kirkens medlemmer. I en undersøkelse blant medlemmer i Den norske kirke ble foreldre spurt om begrunnelser som lå bak valget om å døpe barnet sitt. Det kom fram at den viktigste begrunnelsen var at dåpen representerer en fin tradisjon, mens dåpens religiøse betydning rangeres langt lavere. Blant de som ikke hadde valgt å døpe, var manglende identifikasjon med kirken og kirkens tro en viktig faktor. Mange ønsket heller ikke å ta et så avgjørende valg på vegne av barnet, men ville overlate til barnet selv å bestemme når det kom i konfirmasjonsalder. Interessant nok var hensynet til barnets valgfrihet også et viktig hensyn blant dem som døpte, mens de på sin side vurderte dåp som det mest «nøytrale» alternativet. [2]

Skal kirken møte nedgangen i dåpstallene på en sakssvarende måte, er det ikke nok å bare satse på informasjon og tilgjengelighet. Hånd i hånd med slike tiltak må det gå en grunnleggende refleksjon over hvorfor man døper og hva dåp egentlig er. Et slikt arbeid må skje på flere plan. På den ene siden er det nødvendig med et faglig, teologisk arbeid for å avklare hvordan kirken forstår sin teologi om dåpen i dag. Det er på et slikt plan denne boken primært vil være et bidrag. På den annen side er det nødvendig å reflektere over hva man kommuniserer om dåpens innhold, både når man henvender seg til et allment publikum, og når man samtaler med potensielle dåpsforeldre. På begge disse områder hersker det trolig en viss usikkerhet både blant prester og andre kirkelige medarbeidere. [3]

At færre blir døpt som spedbarn, har to konsekvenser som også får betydning for hvordan dåpen forstås. Den ene konsekvensen er at dåp av ungdom og voksne er blitt mer vanlig, også i Den norske kirke. I 2017 ble omkring 1000 personer døpt i forbindelse med konfirmasjon, mens omkring 200 personer over konfirmasjonsalder ble døpt. [4] Det betyr at dåp og barnedåp ikke lenger er synonyme størrelser. Når vi snakker om dåp og hva dåp innebærer, må det gjøres på en måte som inkluderer dåp av mennesker i alle aldre.

Den andre konsekvensen er at stadig flere i samfunnet ikke er døpt, både blant barn, unge og voksne. Mens det å være udøpt tidligere var helt uvanlig, oppfattes det i dag ikke som noe merkelig. Tradisjonelt har Den norske kirke lagt stor vekt på den overgangen som skjer i dåpen og dermed på forskjellen mellom det å være døpt og å være udøpt. Av den grunn ble nyfødte tidligere døpt relativt raskt etter fødselen, og man gjennomførte nøddåp dersom livet sto i fare. Så lenge praktisk talt alle var døpt, var det heller ikke så vanskelig å ha en negativ forståelse av det å være udøpt. Fullt så enkelt er det ikke når det gjelder familiemedlemmer og venner. Det betyr at kirken også må tenke gjennom hvordan den omtaler de udøpte, enten det er barn eller voksne.

Selv om de fleste i Norge var døpt, før sekulariseringen og innvandringen for alvor satte inn, gjaldt det likevel ikke alle. Siden midten av 1800-tallet har det i Norge vært kirkesamfunn som med basis i et baptistisk dåpssyn ikke har praktisert barnedåp. Dette gjelder blant andre baptister og pinsevenner. At disse samfunnene ikke bare har unnlatt å døpe barn, men også har døpt voksne som tidligere har vært døpt som barn i Den norske kirke, har ført til steile fronter i dåpsspørsmålet. Når man har snakket om dåpsteologi, har det ofte dreid seg om å forklare hvorfor ens egen dåpspraksis og dåpsteologi er overlegen den en finner hos andre kirker. [5]

I dag er det økumeniske klimaet et annet, og kirkesamfunnene har vært i stand til å føre konstruktive samtaler både om dåp og andre spørsmål. Det brennende spørsmål i dagens situasjon er ikke barnedåp eller voksendåp, men dåp eller ikke dåp og om det kristne budskapet framstår som troverdig for mennesker i det norske samfunnet. Her deler kirkesamfunnene de samme utfordringene. I og med at Den norske kirke døper stadig flere ungdommer og voksne, er dåp ikke lenger ensbetydende med barnedåp. Samtidig har kirkesamfunn med et baptistisk dåpssyn blitt mer nyanserte i sin vurdering av barnedåpen. [6] I større og større grad formes dåpsteologien ut fra det man har felles, ikke ut fra det som skiller – selv om heller ikke uenighetene må underslås.

Alt dette er et viktig bakteppe når Den norske kirke i tiden som kommer, skal forme sin teologi og sin praksis som en døpende kirke. [7] Denne boken vil være et bidrag til den teologiske grunnlagstenkningen som nødvendigvis vil måtte inngå i et slikt prosjekt. Bokens målsetting er derfor å formulere et utkast til en luthersk dåpsteologi i den kontekst Den norske kirke befinner seg. [8] At det handler om en dåpsteologi i Den norske kirkes kontekst, har primært å gjøre med de folkekirkelige utfordringer Den norske kirke befinner seg i. Samtidig vil et utkast til en luthersk dåpsteologi naturligvis ha relevans for andre lutherske kirker, både i Norge og i andre land. At det handler om en luthersk dåpsteologi, betyr heller ikke at den er uten interesse for andre konfesjoner enn den lutherske. Det finnes ingen spesiell luthersk dåp, bare en kristen dåp. En luthersk dåpsteologi vil derfor alltid måtte være et bidrag til forståelsen av vår felles kristne tro og den ene kristne dåp. Et utkast til dåpsteologi kan derfor ikke være et utkast til en særegen luthersk dåpsteologi, men et økumenisk utkast, et utkast til noe som rett og slett kan gjelde som en kristen dåpsforståelse. Uten å forlate et luthersk ståsted må en dåpsteologi forholde seg til det som de ulike tradisjoner har felles, og arbeide med forskjellene på en kritisk og konstruktiv måte.

De tradisjonelle motsetningene mellom kirkesamfunnene i synet på dåpen har ofte ført til at det som skiller, har fått større oppmerksomhet enn det man har felles. Luthersk dåpsteologi har i så måte ikke vært noe unntak. I stedet for å ta utgangspunkt i og kanskje forstørre det som skiller, vil en økumenisk orientert dåpsteologi ta utgangspunkt i det kirkene har felles, og derfra orientere seg mot de spørsmål som skaper uenighet og splittelse. Siden Bibelen er noe av det alle kristne kirker har felles, har en fornyet lesning av bibelske tekster gjerne spilt en viktig rolle i økumeniske samtaler. I denne sammenhengen har den vitenskapelige bibelforskningen spilt en vesentlig rolle. Bibelforskere med ulik konfesjonell bakgrunn har levert viktige bidrag, ikke bare til tenkningen i sine egne kirker, men også til den økumeniske samtalen.

Ved siden av de bibelske tekstene har man gjerne vist til oldkirken som noe kirkene har som et felles utgangspunkt. Henvisninger til dåpsteologi og dåpspraksis i oldkirken har derfor ofte spilt en viktig rolle i diskusjoner om dåpsteologi. Samtidig er heller ikke materialet fra oldkirken entydig. Dens tenkning og praksis ble formet av en kontekst da kirken ofte var en forfulgt religiøs minoritet. Da kristendommen ble majoritetens og statens religion, fikk det også konsekvenser for dåpsforståelse og dåpspraksis. I vår tid er kristen tro og kristen dåp igjen i ferd med å bli et minoritetsfenomen mange steder, og det vil få konsekvenser for tenkning og praksis. Kunnskap om teologi og praksis gjennom kirkehistoriens ulike epoker er helt nødvendig for å utforme dåpsteologien i dag. Samtidig skal en vokte seg for å utpeke bestemte perioder i kirkens historie som en spesiell gullalder som vi skal prøve å kopiere eller som en forfallstid som vi skal ta avstand fra.

For luthersk teologi spiller bekjennelsesskriftene en viktig rolle når Bibelen skal tolkes og læren utformes, også når det gjelder dåpen. Ved siden av bekjennelsesskriftene fra oldkirken gjelder det for Den norske kirkes del Den augsburgske bekjennelsen fra 1530 (forkortet CA etter det latinske navnet Confessio Augustana) og Martin Luthers Lille katekisme fra 1529. [9] Ved siden av skrifter med en formell status har øvrige skrifter av Martin Luthers teologi gjerne hatt en spesiell betydning for luthersk teologi. Jeg vil i denne boken argumentere for at det er innsikter i Luthers dåpsteologi som bør få fornyet oppmerksomhet i utformingen av dåpsteologien i dag – ikke fordi Luther har sagt det, men fordi det formidler viktige bibelske innsikter og kan bidra til den økumeniske samtalen.

Dåpsteologi handler ikke bare om hvordan vi skal tenke om dåpen, men også om hvordan den skal praktiseres. Det inkluderer både den liturgiske gjennomføringen av selve dåpshandlingen, hvem man døper, hvordan man forbereder og følger opp de døpte, samt hvilken rolle dåpen spiller i den enkelte kristnes liv og i kirkens liv for øvrig. Behandlingen av dåpsteologien kan derfor heller ikke isoleres fra spørsmålet om hvordan teologien uttrykkes i liturgiske tekster og liturgisk praksis.

Teologi betyr læren om Gud. En teologi om dåpen handler derfor om å forstå dåpen i lys av den kristne troen på Gud, eller rettere sagt: som en del av den kristne troen på Gud. Forutsetningen for dette er troen på at dåpen og Guds handling i verden har noe med hverandre å gjøre, ja at Gud faktisk handler i og gjennom dåpen. Spørsmålet blir dermed hvordan Gud handler i dåpen, eller for å si det med Luther i hans Lille katekisme: «Hvordan kan vann gjøre så store ting?» [10] Samtidig blir spørsmålet hvordan Guds handling i dåpen henger sammen med forståelsen av hvem Gud er, og av hvordan Gud ellers handler i og med verden som skaper, opprettholder og frelser.

I det følgende vil jeg belyse disse spørsmålene gjennom en analyse av hva det innebærer at dåpen er et sakramentalt tegn. Som tegn viser dåpen til det Gud gjør i og med dåpen, samtidig som det viser ut over selve handlingen til det Gud har gjort og vil gjøre i den døptes liv. Det betyr at dåpen ikke bare er en hendelse, men også peker mot en mer omfattende prosess. Denne prosessen kan på den ene siden forstås som et uttrykk for kristen initiasjon, altså for det å bli en kristen og en del av kirken. På den andre siden er dette en prosess som ikke avsluttes før i det fullendte Guds rike. Dåpens karakter av sakramentalt tegn må derfor forstås i et eskatologisk perspektiv. Med et slikt utgangspunkt på plass blir det deretter mulig å gå inn på de ulike aspekter ved dåpsteologien og dåpspraksisen.


Noter


  [1]

  Kilder: SSB og Kirkerådet.




  [2]

  Ida Marie Høeg og Ann Kristin Gresaker, Når det rokkes ved tradisjon og tilhørighet: Nedgang i oppslutning om dåp i Oslo bispedømme (Oslo: KIFO, 2015). Jf. Ida Marie Høeg, «‘Velkommen til oss’: ritualisering av livets begynnelse» (Doktorgradsavhandling, Universitetet i Bergen, 2008); «Kjønn og folkelig dåpsteologi», Din: tidsskrift for religion og kultur, nr. 1–2 (2011); Tore Witsø Rafoss, Et religiøst landskap i endring: Oppslutning om dåp på Østre Romerike (Oslo: KIFO, 2016); Eva Reimers, Dopet som kult och kultur: bilder av dopet i dopsamtal och föräldraintervjuer (Stockholm: Verbum, 1995); Karen Marie Leth-Nissen og Astrid Krabbe Trolle, Dåb eller ej? Rapport om småbørnsforældres til- og fravalg af dåb (København: Det Teologiske Fakultet, Center for Kirkeforskning, Københavns Universitet, 2015).

  Se for eksempel Hans Austnaberg, «Utfordringar for prestar og undervisningsmedarbeidarar i dåpsarbeidet i Den norske kyrkja», Scandinavian Journal for Leadership and Theology 5 (2018).




  [4]

  Kilde: Kirkerådet.




  [5]

  En oversikt over synet på dåpen i ulike norske kirkesamfunn finnes i Peder A. Eidberg et al., red., Dåpen i norske kirkesamfunn (Oslo: Land og kirke/Gyldendal, 1982).




  [6]

  Se mer til dette temaet i kapittel 6.




  [7]

  Også Kristin Graff-Kallevåg argumenterer for at et endret kulturelt landskap må få betydning for hvordan dåpen forstås og praktiseres: «The Triune God and Baptism: An Analysis and Discussion of the Relationship between the Trinity and Baptism in the Theology of Robert W. Jenson and Catherine M. LaCugna» (Doktorgradsavhandling, Det teologiske menighetsfakultet, 2015), 303–306.




  [8]

  For lignende helhetlige framstillinger av en luthersk dåpsteologi, se Edmund Schlink, Die Lehre von der Taufe (Kassel: Stauda, 1969); Kjell Olav Sannes, Dåpen og dens plass i kirkens liv (Oslo: Aschehoug, 1978); David P. Scaer, Baptism (St. Louis: The Luther Academy, 1999); Kirsi Irmeli Stjerna, No Greater Jewel: Thinking about Baptism with Luther (Minneapolis: Augsburg Fortress, 2009).




  [9]

  Sitater fra bekjennelsesskriftene hentes i det følgende fra Jens Olav Mæland, red., Konkordieboken: Den evangelisk-lutherske kirkes bekjennelsesskrifter (Oslo: Lunde, 1985), bortsett fra når det gjelder den tyske teksten i CA der jeg bruker Arve Brunvoll og Kjell Olav Sannes, Den norske kirkes bekjennelsesskrifter = Vedkjenningsskriftene til Den norske kyrkja (Oslo: Lunde, 2017).




  [10]

  Mæland, Konkordieboken, 288.




2. Jesu dåp: Fra Johannes-dåpen til kristen dåp

All teologi om dåpen må ha Det nye testamentet som sitt utgangspunkt. [11] Det eneste stedet i evangeliene som nevner kristen dåp eksplisitt, er helt på slutten av Matteus, i teksten som vi kaller «dåpsbefalingen» (Matt 28,18–20). [12] Her ber Jesus disiplene om å gjøre alle folkeslag til disipler ved å døpe og lære dem. Dåpen skal ifølge denne teksten skje «til Faderens og Sønnens og Den hellige ånds navn». Gjennom bruken av den trinitariske formelen kvalifiseres dåpen som en kristen dåp, til forskjell fra andre dåpsformer. I Apostlenes gjerninger hører vi om dåp som en sentral kristen praksis allerede fra pinsedag av. [13]

Dåpen som kristen praksis dukker likevel ikke helt uformidlet opp. Å bruke vann i rituell sammenheng var svært vanlig i jødisk tradisjon. Det nærmeste forbildet for kristen dåp var likevel den dåpen som ifølge evangeliene ble praktisert av døperen Johannes. For de første kristne var det særlig betydningsfullt at Jesus selv ble døpt av Johannes. For å forstå hva kristen dåp handler om, er det derfor nødvendig å se nærmere både på Johannes-dåpen og på fortellingen om Jesu dåp.

Johannes-dåpen

Fortellingen om Johannes, med tilnavnet «døperen», finner vi i alle de fire evangeliene. Hos Matteus fortelles det allerede i det tredje kapitlet om Johannes som forkynte omvendelse og døpte folk i Jordanelven (Matt 3,1–10). I teksten knyttes døperens virksomhet til Jesus både ved at døperen i sin forkynnelse viser til ham som skal komme etter ham, og ved at Jesus blir døpt av Johannes. Denne hendelsen danner ifølge Matteus opptakten til Jesu offentlige virke (Matt 4 og utover). [14]

Johannes døperen sto i en lang tradisjon når han brukte vann i en religiøs sammenheng. Rituelle renselser og vannbad er velkjent fra religionshistorien, også fra antikken. [15] Jødedommen var ikke noe unntak. I Tredje og Fjerde Mosebok forstås det å vaske seg selv og klærne sine som et middel til å kvitte seg med urenhet (3 Mos 15; 4 Mos 19). Det ser ut til at ritualer som innebar renselse med vann, var særlig viktig i det første århundret, i alle fall i noen jødiske grupper. Ifølge den jødiske historikeren Josefus spilte rituelle bad en viktig rolle for essenerne. Også i dødehavstekstene fra Qumran, et samfunn som trolig var beslektet med essenerne, spiller renselsesritualer en viktig rolle. Viktigheten av rituelle bad bekreftes også av arkeologiske funn fra denne tiden, der man har funnet et stort antall rituelle basseng eller miqve-bad. [16] At jødiske grupper var opptatt av rituell renselse på Jesu tid, bekreftes også i evangeliene. Både hos Matteus og Lukas står det at fariseerne kritiserte Jesu disipler for ikke å ha skyllet hendene før de spiste. I Markus gis det en mer utfyllende forklaring på bakgrunnen for denne kritikken, bl.a. ved å vise til deres praksis med renselsbad før måltider (Mark 7,1–5; Matt 15,1–2; jf. Luk 11,38–39).

De renselsesritualene som er omtalt i Tredje og Fjerde Mosebok, handler først og fremst om en rituell urenhet som ikke er et uttrykk for syndighet eller moralsk svikt. [17] Andre steder i Det gamle testamentet brukes imidlertid renhets- og urenhetsbegreper også i mer overført betydning om det etiske og moralske. Å være «ren og uten synd» (Job 33,9) blir derfor det samme. Om gode og rettferdige mennesker kan det derfor hete at de har «rene hender» (Job 17,9; Sal 18,25) eller er «rene av hjertet» (Sal 73,1; jf. 24,4). Tilsvarende kan det å bli fridd fra sin synd omtales som renselse, og begreper som det å «vaske» kan her brukes i en metaforisk betydning, slik det for eksempel heter i Salme 51: «Vask meg ren for skyld og rens meg for min synd! (…) Ta bort min synd med isop, så jeg blir ren, vask meg, så jeg blir hvitere enn snø. (…) Gud, skap i meg et rent hjerte, gi meg en ny og stødig ånd!» (v. 4.9.12).

Tanken om at Gud renser fra synd, gjelder ikke bare enkeltmennesker, men også folket som fellesskap. En slik renselse kan derfor være en del av bildet av Guds framtidige frelseshandling med Israelsfolket. Ikke minst er dette tydelig hos Esekiel, der renselsen også er knyttet til bruk av vann som metafor:

Jeg henter dere fra folkeslagene, samler dere fra alle landene og fører dere hjem til deres eget land. Jeg stenker rent vann på dere, så dere blir rene. Jeg renser dere for all urenhet og for alle avgudene. Jeg gir dere et nytt hjerte, og en ny ånd gir jeg inni dere. Jeg tar steinhjertet ut av kroppen deres og gir dere et kjøtthjerte i stedet. Jeg gir min Ånd i dere og gjør at dere følger forskriftene mine, holder lovene mine og lever etter dem. Da skal dere få bo i det landet jeg ga fedrene deres. Dere skal være mitt folk, og jeg skal være deres Gud. Jeg befrir dere fra all urenhet (Esek 36,24–29a).

Det er viktig å merke seg at renselsen fra synd her er ett aspekt ved en helhetlig frelseshandling fra Guds side. Ikke bare renses folket, men det forvandles innenfra (får et «nytt hjerte») og får del i Guds Ånd. Det gjør det mulig for folket å holde Guds lov og få bo i det lovede landet.

I Johannes døperens virksomhet synes den rent kultiske meningen med renselsesbad ikke å spille noen rolle. Slik Markusevangeliet omtaler hans virksomhet, heter det at han «forkynte en omvendelsesdåp som ga tilgivelse for syndene» (1,4). Som svar på hans forkynnelse kom folk ut til ham i ødemarken, «bekjente syndene sine og ble døpt av ham i Jordanelven» (1,5).

Rent språklig er det her interessant å observere de begrepene som i den greske teksten er brukt for å omtale Johannes’ virksomhet, nemlig baptisma (dåp) og baptizein (døpe). Grunnbetydningen av verbet baptizein er rett og slett å dyppe noe ned eller under. Det kan i varierende grad også brukes i forbindelse med jødiske renselsesskikker, [18] men først når det gjelder Johannes-dåpen og senere den kristne dåpen, blir baptizein/baptisma brukt som faste, tekniske termer. Substantivformen baptisma brukes dessuten bare om Johannes-dåpen og om den senere kristne dåpen, noe som peker på at den ble forstått som noe kvalitativt nytt i forhold til andre renselsesriter. [19]

Et lignende fenomen har vi for øvrig også på norsk, der grunnbetydningen av døpe/dåp er å dukke noen i noe. Også her er begrepet først og fremst en teknisk term for å referere til kristen dåp, men det finnes også i sin opprinnelige betydning (døpe noen i snø) eller i mer avledet betydning (døpe en båt). [20]

Johannes-dåpen skiller seg ikke bare fra jødiske renselsesritualer gjennom måten den ble omtalt på, men også gjennom måten den ble utført på. Mens jødiske renselsesritualer var noe man gjentok igjen og igjen, kanskje opptil flere ganger om dagen, synes den dåpen som Johannes gjennomførte, å ha vært en engangshandling. En annen viktig forskjell er at mens jødiske renselsritualer var noe den enkelte utførte på seg selv (man gikk selv ned i vannet, eller man øste selv vann over seg), ble man i Johannes-dåpen døpt av noen. Man døpte altså ikke seg selv, men ble døpt av Johannes eller av en av hans disipler. Begge disse trekkene er videreført i den kristne dåpen: Man døpes av noen, og det skjer bare én gang.

Hvordan Johannes gjennomførte dåpen rent konkret, vet vi ikke noe sikkert om, bortsett fra at den impliserte bruk av vann (jf. Mark 1,8: «Jeg har døpt dere med vann …). Ut fra den språklige grunnbetydningen (å dyppe noe ned eller under) er det nærliggende å tenke seg at dåpen innebar å bli dukket helt ned i vannet. At det heter at folk ble døpt i Jordanelven, tyder på at det må ha vært nok vann til en slik neddykking. Også beretningen om Jesu dåp peker i denne retning, der det heter at han etter dåpen «steg opp av vannet» (Mark 1,10). [21]

Et viktig element ved Johannes’ virksomhet synes å være bevisstheten om å leve i de siste tider. Johannes-dåpens engangskarakter kan være en konsekvens av en slik eskatologisk bevissthet: Det handlet ikke om et ritual som skulle opprettholde en stabil tilstand ved å gjentas, men om å forberede seg til noe radikalt nytt som var i ferd med å skje. Hos evangelistene knyttes Johannes’ forkynnelse og dåp eksplisitt til gammeltestamentlige forventninger om en kommende Messias som skal opprette et frelsesrike i endetiden. Ifølge Matteus forkynte Johannes det samme budskapet som Jesus senere gjorde: «Vend om, for himmelriket er kommet nær!» (Matt 3,2; jf. 4,17). Både Matteus og de andre evangelistene ser dette som en oppfyllelse av Jesajas ord om en skikkelse som skulle gå foran og berede grunnen for Guds komme til frelse: «Det er om ham det er sagt ved profeten Jesaja: En røst roper i ødemarken: ‘Rydd Herrens vei, gjør hans stier rette!’» (Matt 3,3; jf. Mark 1,2–3; Luk 3,4–6; Joh 1,23). [22]

I teksten i Jesaja handler det nettopp om at Gud vil gripe inn til frelse for Israelsfolket. Selv om dette i sin umiddelbare sammenheng er knyttet til forventningen om hjemkomsten fra eksilet i Babel, inneholder de følgende kapitlene i Jesaja trekk som klart går ut over en slik historisk situasjon, og som knytter dem til en universell frelsestilstand for hele verden (se f.eks. Jes 65,17–25). I gammeltestamentlige tekster om den kommende frelsestilstand er det to trekk som er verdt å merke seg. Det ene er at dom og frelse hører sammen, og at dommen gjerne går forut for frelsen. [23] Det andre er at både dom og frelse ofte er knyttet til en Messias-skikkelse som skal opptre på Guds vegne. [24]

Begge disse trekkene finner vi også igjen hos Johannes. Til grunn for hans appell om omvendelse ligger forventningen om at dommen er like om hjørnet: «Hvem har lært dere hvordan dere skal slippe unna den vreden som skal komme? (…) Øksen ligger allerede ved roten av trærne; hvert tre som ikke bærer god frukt, blir hugget ned og kastet på ilden» (Matt 3,7.10; jf. Luk 3,7.9). Å vende om og la seg døpe med «en omvendelsesdåp som ga tilgivelse for syndene» (Mark 1,5; Luk 3,3), handlet derfor nettopp om muligheten for å bli stående i den kommende dommen.

Både dommen og muligheten for frelse knyttes også her til en Messias-skikkelse. Ifølge Lukas tenkte mange at Johannes selv kanskje var Messias, men dette avvises av Johannes (Luk 3,15–16). I stedet peker han på en annen som skal komme etter ham:

«Jeg døper dere med vann til omvendelse. Men han som kommer etter meg, er sterkere enn jeg, og jeg er ikke verdig til å ta av ham sandalene. Han skal døpe dere med Den hellige ånd og ild. Han har kasteskovlen i hånden og skal rense kornet på treskeplassen. Hveten sin skal han samle i låven, men agnene skal han brenne opp med en ild som aldri slukner» (Matt 3,11–12; jf. Luk 3,16–17).

Han som kommer, skal altså iverksette det som Johannes sa skulle komme. Bildet med agnene som skilles fra hvetekornene, innebærer at dommen skulle sette et skille mellom de som ble stående og de som ble fordømt. Som den som skal døpe med Den hellige ånd, er han samtidig en frelserskikkelse. Forventningen om en slik åndsdåp knytter seg utvilsomt til forventningene fra Det gamle testamentet om en utgytelse av Ånden i de siste tider (Joel 3,1–5; Esek 39,29; Jes 44,3; Sak 12,10). Å bli fylt av Ånden innebar i en gammeltestamentlig sammenheng å stå i en spesiell relasjon til Gud selv (Jes 11,2; 61,1). [25]

Ut fra sammenhengen i evangeliene er det tydelig at det er Jesus Johannes viser til. Ifølge Johannesevangeliet bekrefter døperen dette eksplisitt: «Om ham var det jeg sa: Etter meg kommer det en mann som er kommet før meg, for han var til før meg. Jeg kjente ham ikke, men for at han skal bli åpenbart for Israel, er jeg kommet og døper med vann» (Joh 1,30–31). Ifølge den videre teksten i Johannesevangeliet var det først ved Jesu dåp at døperen ble klar over hans identitet (Joh1,32–34), mens Matteus’ beretning om at han vegret seg mot å døpe Jesus (Matt 3,14), kan tyde på at han var klar over det allerede på et tidligere tidspunkt. Ifølge Matteus og Lukas ble Johannes på et senere tidspunkt i tvil om Jesus var den som skulle komme, men fikk svar med henvisning til de gjerninger Jesus gjorde (Matt 11,1–6; Luk 7,18–23).

I den påfølgende teksten bekrefter Jesus også døperens rolle som en forløper for seg selv, bl.a. gjennom karakteristikken av ham som «mer enn en profet» (Matt 11,9: Luk 7,26). Hans rolle som en overgangsskikkelse mellom det gamle og det nye uttrykkes samtidig med ordene om at selv om det «blant dem som er født av kvinner, (…) ikke [har] stått fram noen større enn døperen Johannes», så er det likevel slik at «den minste i himmelriket er større enn han» (Matt 11,11; jf. Luk 7,28). Jesus må selv ha oppfattet at Johannes handlet på et guddommelig oppdrag, siden han spør de jødiske lederne om Johannes-dåpen var «fra himmelen eller fra mennesker» (Matt 21,25; jf. Mark 11,29–30; Luk 20,4).

Jesu dåp

Høydepunktet i møtet mellom Jesus og Johannes døperen er likevel fortellingen om da Jesus ble døpt av Johannes i Jordanelven  (Matt 3,13–17, par.). Sidene evangeliene tegner et bilde av Jesus som «større enn» Johannes, kan det synes merkelig at Jesus går inn under noe som Johannes har etablert. I fortellingen hos Matteus er denne ambivalensen lagt i munnen på døperen som ville hindre Jesus fra å bli døpt: «Jeg trenger å bli døpt av deg, og så kommer du til meg?» (Matt 3,14). Jesus avviser imidlertid døperens betenkeligheter med ordene: «La det nå skje! Dette må vi gjøre for å oppfylle all rettferdighet», hvorpå Johannes lar dåpen skje (Matt 3,15).

Ved siden av det irregulære som ligger i at den «mindre» døper den «større», har denne ambivalensen også sammenheng med Johannes-dåpens karakter av en omvendelsesdåp til tilgivelse for synd. Slik evangeliene tegner bildet av Jesus, er han en som tilgir synd (f.eks. Mark 2,5; Luk 7,48), men som ikke selv har noe behov for å bekjenne synder.

Jesu særstilling kommer ytterligere til uttrykk i det som skjer rett etter selve dåpen. Hos Markus framstilles det på følgende måte:

Straks han steg opp av vannet, så han himmelen dele seg, og han så Ånden komme ned over seg som en due. Og det lød en røst fra himmelen: «Du er min Sønn, den elskede, i deg har jeg min glede» (Mark 1,10–11).

Mens det her kan virke som i alle fall synet av himmelen som åpnet seg, var noe bare Jesus opplevde, framstår det hos Matteus og Lukas i større grad som også noe tilskuerne opplevde. Hos Lukas kommer den himmelske tale som en reaksjon på Jesu egen henvendelse til Gud: «Mens han sto og ba, åpnet himmelen seg …» (Luk 3,21). I Johannesevangeliet forteller døperen selv om hva han så ved dåpen og at det var dette som viste ham hvem Jesus egentlig var:

Og Johannes vitnet og sa: «Jeg så Ånden dale ned fra himmelen som en due, og den ble værende over ham. Jeg kjente ham ikke. Men han som sendte meg for å døpe med vann, sa til meg: Ham du ser Ånden dale ned over og bli hos, han er det som døper med Den hellige ånd. Jeg har sett det, og jeg har vitnet: Han er Guds Sønn» (Joh 1,32–34; jf. 3,27–36).

Fortellingen om Jesu dåp har en klar resonansbunn i Det gamle testamentet. At himmelen åpnes, innebærer at de vanlige stengsler mellom Gud og verden for et øyeblikk settes til side, slik det kunne skje i ekstraordinære profetiske visjoner eller opplevelser (Esek 1,1; jf. Apg 7,56; Åp 19,11). Fra himmelen manifesterer den guddommelige virkelighet seg som Guds røst og som Åndens tilsynekomst i form av en due. Gjennom det som sies, identifiseres den som snakker, som Far, og Jesus som Sønnen. Samtidig stiger Ånden ned fra Far og kommer over Jesus. Gjennom identifikasjonen av Gud som Faderen, Jesus som Sønnen og Ånden som et bånd mellom dem begge blir denne teksten en kjernetekst for en trinitarisk gudsforståelse.

I den guddommelige stemmens identifikasjon av Jesus som «min Sønn» øyner vi en referanse til to gammeltestamentlige tekster. I Salme 2,7 taler Gud til kongen: «Du er min sønn, jeg har født deg i dag» – en tekst som gjerne ble forstått som et utsagn om den kommende Messias. I Jesaja 42,1 finner vi igjen siste del av utsagnet fra den himmelske røst: «Se min tjener, som jeg støtter, min utvalgte, i ham har jeg min glede.» Denne teksten er fra én av sangene om Herrens tjener, som også inkluderer teksten om tjenerens lidelser i Jesaja 53. Slik sett fører ordene ved dåpen sammen to gammeltestamentlige motiver: forventningen om en kommende Messias og profetien om Herrens lidende tjener. Å identifisere disse to var ikke vanlig i den jødiske tradisjonen, men ble et viktig kjennetegn på den kristne tro: Nettopp gjennom sin lidelse og død viser Jesus seg som Israels Messias.

Tolker man betegnelsen «Guds Sønn» ensidig på basis av Salme 2,7, kan det like gjerne forstås som at et vanlig menneske får et særlig forhold til Gud. Anvendt på Jesus vil en slik forståelse bety at han ved dåpen ble Guds Sønn. I kristologiens sammenheng kalles en slik tanke gjerne for adoptianisme (altså at Jesus blir «adoptert» som Guds Sønn). En slik forståelse står i kontrast til den tolkningen Johannesevangeliet gir av betegnelsen Guds Sønn: Han som viste seg å være Guds Sønn ved dåpen (1,34), er Guds Sønn allerede fra evighet av (1,1–18). Slik sett blir det som skjer ved dåpen, en åpenbaringshendelse: Når røsten lyder og Ånden kommer ned, åpenbares den egentlige identiteten til Jesus fra Nasaret. Han er ikke bare «Josefs sønn» (Luk 4,22; Joh 1,45; 6,42), men også «Guds Sønn» og den Ånden hviler over.

Det som skjer ved dåpen, er likevel ikke bare en åpenbaring av tidløse sannheter. Dåpen er også en avgjørende hendelse i Jesu liv. Slik evangeliene forteller det, skjer den ved begynnelsen av hans offentlige virke. Slik sett kan den forstås som en innvielse til det som skulle skje. Det første som skjer, er at Ånden som kom ned over ham i dåpen, fører ham ut i ødemarken for å bli fristet av djevelen: «Fylt av Den hellige ånd vendte Jesus tilbake fra Jordan. Drevet av Ånden ble han ført omkring i ødemarken i førti dager, og han ble fristet av djevelen» (Luk 4,1–2; jf. Matt 4,1; Mark 1,12). Deretter innledet han sin offentlige forkynner- og helbredelsesvirksomhet, i første rekke i Galilea, noe som skjer etter at døperen var blitt fengslet (Mark 1,14; Matt 4,12). Ut fra opplysninger i Johannesevangeliet kan det se ut til at Jesus og disiplene hans var engasjert i dåpsvirksomhet også før Johannes døperen ble fengslet. I Johannes 3,22 fortelles det at også Jesus og disiplene døpte folk, noe som i 4,2 presiseres til at det ikke var Jesus selv som døpte, men disiplene hans. Det er imidlertid ikke noe som tyder på at dåp var en del av Jesu virksomhet i Galilea etter fengslingen av døperen.

At Jesus ikke blir Guds Sønn ved dåpen, men at det ved dåpen åpenbares at han er Guds Sønn fra evighet av, betyr i et treenighetsteologisk perspektiv at heller ikke Jesu forhold til Ånden etableres i og med dåpen. Faderen, Sønnen og Ånden er ett fra evighet av, og der Sønnen er, er alltid også Ånden. De tre virker alltid sammen, slik det for eksempel uttrykkes i døperens ord om Jesus i Johannes 3,34: «Han som Gud har sendt, taler ord fra Gud, for Gud gir Ånden i fullt mål.»

Dåpen er her mer enn en åpenbaring av tidløse sannheter. I Guds handling med verden er Ånden det handlende og dynamiske element. At Jesus som Sønnen allerede har «Ånden i fullt mål» (Joh 3,34), er ikke noe hinder for at Ånden kommer over ham på nytt og handler med ham. Nettopp Åndens gjerning er et viktig element i det som skjer med Jesus: Det er ved Den hellige ånd at Jesus unnfanges og Maria blir med barn (Matt 1,18.20; Luk 1,35). Det er Ånden som driver Jesus ut i ødemarken etter dåpen, det er «i Åndens kraft» at Jesus drar til Galilea for å begynne sitt virke (Luk 4,14), og det er ved Ånden at han reises opp fra de døde (Rom 1,4). At Jesus var avhengig av Ånden, må ikke forstås dit hen at han dermed skulle bli noe mindre Guds Sønn av den grunn, eller at han gjør sin tjeneste «bare» som et åndsfylt menneske. I et trinitarisk perspektiv er det snarere et uttrykk for at Faderen, Sønnen og Ånden alltid virker sammen. Der Sønnen er, der vil alltid også Ånden være – for å gjøre Faderens gjerning. [26] På samme måte som Ånden sender og utruster Jesus, sender Jesus selv Ånden. Jesus er ikke bare den som Ånden kommer ned over, han er også den som selv døper med Den hellige ånd (Mark 1,8).

Selv om fortellingen om Jesu dåp gir god mening som åpenbaringshendelse og som en innvielseshandling, gjenstår spørsmålet om hvordan Jesus som Guds Sønn kunne la seg døpe med «en omvendelsesdåp som ga tilgivelse for syndene» (Luk 3,3). Evangeliene framstiller ikke Jesus som en som selv har behov for omvendelse og syndstilgivelse, og ifølge Paulus var han en som «ikke visste av synd» (2 Kor 5,21; jf. Hebr 4,15). Denne kontrasten kan en som nevnt muligens ane bak døperens vegring mot å døpe Jesus (Matt 3,14). Jesu svar kan imidlertid peke i retning av en løsning: «La det nå skje! Dette må vi gjøre for å oppfylle all rettferdighet» (Matt 3,15). Henvisningen til «all rettferdighet» er her åpenbart en henvisning til Guds rettferdighet og hans vilje til å sette sin frelse igjennom i verden. Ifølge Paulus er denne Guds rettferdighet nettopp åpenbart gjennom Jesus og noe en får del i gjennom troen på ham (Rom 3,21–22).

Henvisningen til rettferdigheten som må oppfylles, rimer derfor godt med en forståelse av Jesu dåp som en innvielse til det som skulle komme, herunder hans lidelse og død. I Jesu død så de første kristne ikke først og fremst en tragisk hendelse, men et uttrykk for Guds frelsende handling. Dette kommer for eksempel til uttrykk i døperens ord om Jesus i Johannes 1,29: «Se, Guds lam, som bærer bort verdens synd!» Når Jesus forutsier sin lidelse og død, er det som et uttrykk for hva som «måtte» skje, altså som et uttrykk for Guds vilje (Matt 16,21–23; jf. Mark 8,31–33; Luk 9,22). Han er den gode gjeteren som «gir livet sitt for sauene» (Joh 10,11), og den som er kommet for å «gi sitt liv som løsepenge for mange» (Mark 10,45). Ifølge Paulus «døde Kristus for ugudelige» (Rom 5,6), og «[h]an som ikke visste av synd, har han [Gud] gjort til synd for oss, for at vi i ham skulle få Guds rettferdighet» (2 Kor 5,21).

Gjennom å la seg døpe med en «en omvendelsesdåp som ga tilgivelse for syndene» (Luk 3,3), er det ikke sine egne synder han ber om tilgivelse for, men han solidariserer seg med syndere og innvies til en tjeneste som ender i at han «døde for oss» (Rom 5,8).

Et interessant trekk er i denne sammenheng at Jesu død to steder i evangeliene omtales som en «dåp». I Markus 10,38 spør Jesus disiplene om de kan «drikke det begeret jeg drikker, eller bli døpt med den dåpen jeg døpes med?», noe som åpenbart sikter til hans død. I Lukas 12,50 omtaler Jesus sin død på følgende måte: «En dåp må jeg døpes med. Hvor nedtynget jeg er til den er fullført!» [27]

Dåpsbegrepet brukes her metaforisk: Døden er noe som kommer over Jesus og overvelder ham, akkurat som når man dukkes under i vann. Det er likevel ikke umulig å se en sammenheng mellom døden som dåp i denne metaforiske forstand, og den konkrete dåp i Jordan, en dåp som nettopp var en innvielse bl.a. til døden. Forholdet mellom Jesu død og den konkrete dåpen er i alle fall klart når det gjelder de kristnes dåp. Ifølge Paulus er det å bli døpt til Jesus det samme som å bli «døpt til hans død» (Rom 6,3). Mens Jesus i sin dåp ble innviet til en tjeneste som førte ham til lidelse og død, blir den kristne i sin dåp innviet til et liv sammen med den korsfestede og oppstandne Jesus.

Fra Johannes-dåpen til kristen dåp

Hvilken forbindelse er det så mellom Johannes-dåpen og den kristne dåp? I Apostlenes gjerninger ser vi at man i tidlig kristen tid ikke oppfattet disse som ett og det samme (Apg 19,1–6). Her hører vi om tolv disipler som var døpt med Johannes-dåpen, men som ikke hadde fått Den hellige ånd, og som Paulus derfor lar døpe til Jesu navn. En tekst som denne kan lett få en til å tenke at Johannes-dåpen og den dåpen som omtales for eksempel i dåpsbefalingen i Matteus 28, ikke har noe med hverandre å gjøre. Det er imidlertid en forhastet slutning. I oldkirken var fortellingen om Jesu dåp en viktig dåpsteologisk tekst, slik den fortsatt er det i den østlige ortodokse kirke. Der er epifania-festen 6. januar en viktig høytid til minne om Jesu dåp. Mye taler for at den kristne dåpens sammenheng med Johannes-dåpen og dens forankring i Jesu egen dåp fortjener større oppmerksomhet også i andre kirkers dåpsteologi. [28]

Rent historisk er det åpenbart en klar sammenheng mellom Johannes-dåpen og den dåpen som ble praktisert i den tidlige kristne kirken. Skjelningen mellom de to formene for dåp var ikke nødvendigvis alltid like klar som fortellingen i Apostlenes gjerninger 19 indikerer. I kapittel 18 fortelles det om Apollos, som ble en viktig leder i den tidlige kristne menigheten. Om ham heter det at «han bare kjente Johannes-dåpen» (18,25), men vi hører ikke noe om at han ble døpt i Jesu navn. Det sies heller ikke noe om at apostlene ble døpt med noen annen dåp enn Johannes-dåpen. Det kan naturligvis tenkes at det skjedde uten at det fortelles, men det kan også tenkes at opplevelsen av å bli fylt av Ånden på pinsedagen (Apg 2,1–4) gjorde det overflødig med en ny dåp i vann.

Uten Johannes-dåpen som bakgrunn kan en vanskelig tenke seg at en vann-rite hadde blitt så sentral i den første kristne menigheten. Samtidig er de to formene for dåp forskjellige, noe som framkommer allerede i døperens kontrastering mellom sin egen og Jesu virksomhet: «Jeg har døpt dere med vann, men han skal døpe dere med Den hellige ånd» (Mark 1,8). I den kristne dåp utelukker imidlertid ikke vann og ånd hverandre, men løftet om Åndens gave knyttes tvert imot til å bli døpt i vann. I Johannesevangeliet uttrykkes dette gjennom Jesu ord om nødvendigheten av å bli «født av vann og Ånd» (Joh 3,5). I Peters ord på pinsedagen knyttes de ulike elementene sammen på følgende måte: «Vend om og la dere døpe i Jesu Kristi navn, hver og en av dere, så dere kan få tilgivelse for syndene, og dere skal få Den hellige ånds gave» (Apg 2,38). Omvendelse og løftet om syndstilgivelse kjenner vi igjen fra Johannes-dåpen, men her blir dette kombinert med den åndsgaven som Jesus skulle bringe. Til forskjell fra Johannes-dåpen er den en dåp «i Jesu Kristi navn».

Det som knytter de to dåpsformene sammen, er ikke minst at Jesus ble døpt av Johannes og dermed både bekrefter og viderefører det døperen sto for. I beretningen om Jesu dåp finner vi de sentrale elementene i den kristne dåpen. Den var en dåp til tilgivelse for syndene, et element som står sentralt i den kristne dåpen. Likesom Ånden kommer ned over Jesus, formidler den kristne dåpen Åndens gave. Likesom Jesus ble innviet til sin tjeneste, er den kristne dåpen en innvielse til et liv i Jesu etterfølgelse. Likesom Jesus i dåpen ble erklært å være Guds elskede sønn, blir mennesker Guds elskede barn i dåpen. Likesom både Faderen, Sønnen og Ånden var til stede ved dåpen i Jordan, er kristen dåp en dåp i den treenige Guds navn. Likesom Jesu død var en eskatologisk hendelse, begynnelsen på en ny tidsalder og et uttrykk for at gudsriket er kommet nær, er også den kristne dåp innlemmelsen i en ny virkelighet som en dag helt og fullt skal virkeliggjøres i verden. Alt dette er elementer ved den kristne dåpen som vi skal komme nærmere tilbake til i de andre kapitlene i denne boken.

I oldkirken var det en vanlig tanke at Jesus gjennom sin dåp la grunnlaget for den kristne dåp. [29] I Kyrill av Jerusalems dåpskatekese uttrykkes dette på følgende måte:

Jesus helliget dåpen da han selv ble døpt. Når nå Guds Sønn er døpt, hvem kan da forakte dåpen og fremdeles kalle seg gudfryktig? Han ble ikke døpt for å få tilgivelse for sine synder, for han var jo uten synd. Men selv om han var uten synd, ble han allikevel døpt for å gi Guds nåde og verdighet til dem som blir døpt. «Siden barna er av kjøtt og blod, måtte også han fullt ut bli som dem,» [Hebr 2,15] så vi som har delt hans liv som menneske, også skulle få del i hans guddommelige nåde. Jesus ble døpt for at vi kunne bli befridd og motta verdigheten. [30]

Dette er en tanke vi også finner hos Luther. Gjennom å la seg døpe av Johannes har Jesus innstiftet og helliget dåpen. Og likesom treenigheten ga seg til kjenne ved Jesu dåp, skjer vår dåp i den treenige Guds navn. [31] Dette kommer blant annet til uttrykk i Luthers dåpssalme «Christ unser Herr zum Jordan kam». I Landstads salmebok lyder første vers slik:

Kristus kom selv til Jordans Flod,

Som Gud, hans Fader, vilde,

Og af sankt Hans sig døbe lod,

Sit Embed at opfylde.

Et Bad han satte der,

og bød Af Synden os at tvættes,

Og Døden saa for Kristi Død Opsluges og udslettes.

Det galdt nyt Liv og Levnet. [32]

Dåpen i den første kirke

Helt fra første stund var dåpen en sentral del av den første kirkes teologi og praksis. Tross alle uklarheter som måtte finnes når det gjelder den kristne dåps historiske opphav og dens forhold til Johannes-dåpen, er det ingenting som tyder på at dåpen ble introdusert først etter en stund, eller at det forelå ulike oppfatninger om man skulle døpe eller ikke. Ifølge Apostlenes gjerninger ble en stor gruppe mennesker døpt allerede på pinsedagen (Apg 2). Bildet av dåpen som den selvsagte vei inn i kirken bekreftes av Paulus’ brev, der noen hører til de aller eldste tekstene i NT. Også i Johannes-skriftene og i Peters første brev forutsettes det at dåpen var vel etablert i kirken. [33]

Hvilken betydning hadde så dåpen for de første kristne? Fortellingen i Apostlenes gjerninger om det som skjedde på pinsedagen, kan være et godt utgangspunkt for å svare på dette. Etter at Peter har avsluttet sin store tale med å vise til Jesus som Herre og Messias, reagerer tilhørerne med å spørre hva de da skal gjøre.

Peter svarte dem: «Vend om og la dere døpe i Jesu Kristi navn, hver og en av dere, så dere kan få tilgivelse for syndene, og dere skal få Den hellige ånds gave. For løftet gjelder dere og barna deres og alle som er langt borte, så mange som Herren vår Gud kaller på.» Også med mange andre ord vitnet han for dem, og han formante dem: «La dere frelse fra denne vrangsnudde slekten.» De som tok imot budskapet hans, ble døpt, og den dagen ble det lagt til omkring tre tusen mennesker (Apg 2,38–41).

Denne teksten sammenfatter viktige poenger som vi også gjenfinner i andre nytestamentlige dåpstekster. For det første innebærer dåpen en grunnleggende endring for de som døpes. Å bli døpt er et svar på oppfordringen om å vende om. Forandringen som virkeliggjøres i dåpen, kommer som et svar på forkynnelsen av evangeliet om Jesus, som en konsekvens av at man tar imot budskapet. Det innebærer både at man legger fra seg noe gammelt og negativt (man får tilgivelse for syndene), og at man får del i noe nytt og positivt (får Den hellige ånds gave). Hvor vesentlig denne forandringen er, vises også gjennom bruken av uttrykket «la dere frelse». Av den siste setningen ser vi at den forandringen som skjedde i dåpen, også betød innlemmelse i et nytt fellesskap, ved at de som lot seg døpe, ble «lagt til», underforstått kirken eller menigheten.

Som det framgår av teksten fra Apostlenes gjerninger 2, knyttes det å motta frelsen gjennom syndstilgivelse og Åndens gave til det å bli døpt med vann. Dåpen er samtidig et uttrykk for at den døpte «vender om», noe som får konsekvenser for den døptes identitet etter dåpen. Som døpt er man blitt en Jesu disippel og en del av kirken.

Dette er et mønster vi møter utover i hele Apostlenes gjerninger, der flere tekster forteller om mennesker som blir døpt. Det gjelder evangelisten Filip som først døper mennesker i Samaria (8,12–13) og deretter en etiopisk hoffmann, som lar seg døpe etter at Filip har forkynt evangeliet for ham (8,38). Det fortelles også hvordan Paulus blir døpt av Ananias (9,17–18; 22,16). Vi hører også om en rekke andre personer som blir døpt (10,44–48; 16,15.33; 18,8; 19,5–6). [34]

Siden det ser ut til at den kristne dåpen ikke ble praktisert før den omtalte hendelsen på pinsedag, er det ikke underlig at den kristne dåpen ikke er særlig omtalt i evangeliene. Et viktig unntak er misjonsbefalingen i Matteus 28,18–20, som peker fram mot situasjonen etter pinsedagen. Her knyttes det å bli døpt til det å bli en disippel, og til det å lære seg å holde det Jesus har lært apostlene. [35]

Den sekundære slutten til Markusevangeliet har en lignende misjonsbefaling. Der knyttes dåpen eksplisitt til det å få del i frelsen: «Og han sa til dem: ‘Gå ut i hele verden og forkynn evangeliet for alt som Gud har skapt! Den som tror og blir døpt, skal bli frelst. Men den som ikke tror, skal bli fordømt’» (Mark 16,15–16).

Selv om Johannesevangeliet ikke inneholder noen eksplisitt omtale av den kristne dåpen, finner vi likevel en klar referanse i Jesu ord til Nikodemus: «Sannelig, sannelig, jeg sier deg: Den som ikke blir født av vann og Ånd, kan ikke komme inn i Guds rike» (Joh 3,5). Dåpen forstås her som en så gjennomgripende forandring i et menneskes liv at den sammenlignes med en ny fødsel og omtales som veien inn i Guds rike. [36]

I tillegg til Apostlenes gjerninger finner vi mange referanser til dåpen i Paulus-brevene. Siden de er skrevet til mennesker som allerede tilhører kirken, får henvisningen til dåpen gjerne form av en påminnelse om det som skjedde da de kom til tro og fikk del i frelsens gaver.

I 1. Korinterbrev 6,11 refereres det åpenbart til dåpen når det sies til korinterne at de er «vasket rene (…), gjort hellige, (…) gjort rettferdige i Herren Jesu Kristi navn og ved vår Guds Ånd». Som vi så fra Apostlenes gjerninger, knyttes nettopp dåpen i Jesu navn til tilgivelse fra synd og å få del i Åndens gave. At Ånden gis i dåpen, bekreftes også i 1. Korinterbrev 12,13, men her knyttes dette også til innlemmelsen i kirken, ikke bare som en sosiologisk størrelse, men som Kristi kropp: «For med én Ånd ble vi alle døpt til å være én kropp, enten vi er jøder eller grekere, slaver eller frie, og alle fikk vi én Ånd å drikke.»

Hos Paulus er det et sentralt motiv at frelsen handler om å være forenet med Jesus, å være «i Kristus» (2 Kor 5,17). Flere steder knyttes dette motivet til dåpen, som for eksempel i Galaterbrevet, der det å være Guds barn omtales som å ha kledd seg i Kristus: «For dere er alle Guds barn ved troen, i Kristus Jesus. Alle dere som er døpt til Kristus, har kledd dere i Kristus» (Gal 3,26–27). Både i Romerbrevet og i Kolosserbrevet knyttes enheten med Jesus også til et fellesskap med ham i hans død og oppstandelse: «For i dåpen ble dere begravet med ham, og i den ble dere også reist opp med ham, ved troen på Guds kraft, han som reiste Kristus opp fra de døde» (Kol 2,12). I Romerbrevet 6,1–11 utfoldes denne tanken enda bredere, der det å bli døpt til Jesus forstås som å bli «døpt til hans død» og å bli «begravet med ham da vi ble døpt med denne dåpen til døden» (Rom 6,3–4).

I Titus’ brev framstilles dåpen som et middel både til gjenfødelse og fornyelse ved Ånden: «Han frelste oss ved badet som gjenføder og fornyer ved Den hellige ånd som han så rikelig har øst ut over oss ved Jesus Kristus, vår frelser, så vi skulle bli rettferdige ved hans nåde og bli arvinger til det evige liv, som er vårt håp» (Tit 3,5–7). Om dåpens frelsende virkning hører vi også i Peters første brev kapittel 3, der dåpen sammenlignes med de som ble frelst fra flommen i Noahs dager: «Dette er et bilde på dåpen, som nå frelser også dere. Dåpen er ikke å vaske kroppen ren for skitt, men en bønn til Gud om en god samvittighet, i kraft av Jesu Kristi oppstandelse» (1 Pet 3,21).

I møte med den betydningen de nytestamentlige tekstene tillegger dåpen, er det to typer spørsmål som reiser seg. Den første typen spørsmål handler om hvordan man nærmere skal forstå det som gis i dåpen. Hva innebærer syndstilgivelse, Åndens gave og å bli innlemmet i kirken? Hvordan skal en forstå forholdet mellom det nye som man får del i, og det allmenne menneskelivet? Slike spørsmål skal vi gå nærmere inn på i kapittel 4.

Den andre typen spørsmål handler om hvordan man skal forstå dåpens rolle i det å få del i frelsen. Enkelt sagt: Hvordan kan det å dukkes ned i eller overøses av vann medføre en så stor forskjell for et menneske? Dette blir temaet for neste kapittel.

